Predkladacia  správa

          Podpredseda vlády a minister spravodlivosti SR predkladá na rokovanie vlády Slovenskej republiky  návrh na zvýšenie obstarávacej ceny stavby „Rekonštrukcia objektu č. 20 Ústavu na výkon trestu odňatia slobody a Ústavu na výkon väzby Leopoldov“ (ďalej len „rekonštrukcia objektu č. 20“).

          Predkladaný návrh vyplýva z uznesenia vlády Slovenskej republiky č.1231 z 13. novembra 2002  bod D. 25, ktorým sa ministrom, predsedom ostatných ústredných  orgánov štátnej správy Slovenskej republiky a správcom ďalších  rozpočtových kapitol ukladá povinnosť pri stavbách obstarávaných z individuálneho výdavku v prípadoch zvýšenia obstarávacej ceny z dôvodu zmien v projektovej dokumentácii a navyše prác z titulu rozšírenia, resp. zmien stavebných objektov, prevádzkových súborov, resp. iných zmien predložiť zdôvodnenie zvýšenia ceny na posúdenie a rozhodnutie vlády. 
            
          Uznesením vlády Slovenskej republiky č. 872 z 21. novembra 1995 bolo rozhodnuté o začatí rekonštrukcie objektu ubytovne Nápravnovýchovného ústavu v Leopoldove, ktorý bol poškodený požiarom po vzbure väzňov v marci roku 1990. 

          V predkladanom návrhu sa charakterizuje celkový vývoj zabezpečenia a postup prípravy a realizácie rekonštrukcie uvedeného objektu a uvádzajú sa dôvody zvýšenia obstarávacej ceny stavby. Po skončení rekonštrukcie sa v objekte č. 20 bude zabezpečovať výkon trestu odňatia slobody výnimočných trestov,  doživotných trestov a výkon trestu odňatia slobody odsúdených zaradených do  III. nápravnovýchovnej skupiny. Dočasne sa uvažuje s využitím objektu aj na výkon väzby.

          Objekt č. 20, ktorý je predmetom rekonštrukcie, je pamiatkovo chránený.